Designskolen i Kolding er lukket, og alle eleverne er blevet sendt hjem. Det bekræfter Designskolen over for DR.

Det skyldes et virusudbrud, der har gjort op imod 100 elever syge. Symptomerne er primært opkast, diarre og hovedpine.

Designskolen er i første omgang lukket indtil på mandag. Beslutningen om at lukke skolen blev truffet her til formiddag.

- Vi havde en designcamp med 75 studerende, og i morges kom der kun ni. De har ikke pligt til at melde sig syge, men jeg formoder, at de øvrige 66 ikke er blevet væk, fordi de keder sig, men fordi at der var tale om en smitsom virus. Derfor tog vi beslutningen om at sende alle hjem, siger Charlotte Melin, kommunikationschef hos Designskolen, til DR.

- Derudover er der i omegnen af 20 ansatte, der er syge, plus nogle flere studerende, siger hun.

Charlotte Melin fortæller, at man er i dialog med embedslægen og diverse rengøringsfirmaer om den videre færd.

Brev til skolens studerende "Dear all Due to a virus outbreak the school will close down immediately. You have to leave the school right away and are not allowed to enter before Monday 4th March 2019 at 6 am. The virus is probably an extremely contagious and airborne one, which gives nausea, diarrhea, headache and vomiting. Even if you are feeling okay, you can still carry the virus. EXAMS! Students who have exams Wednesday, Thursday and Friday will get a new plan with new dates – there will be no exams this week. This will not count as an exam attempt and you will not need a sick note from your doctor." Kilde: Charlotte Melin, kommunikationschef, Designskolen i Kolding.

Der er i øjeblikket eksaminer på Designskolen i Kolding, og de er alle blevet udskudt. På dørene ind til Designskolen bliver det oplyst, at skolen er lukket ned.

Var på vej i skole

Rasmus Trøst Simonsen er studerende på Designskolen i Kolding, og han var på vej hen til skolen, da han fik en e-mail om at holde sig væk.

- Jeg fik en e-mail fra vores vicerektor om, at skolen var ’on lockdown’. Så blev det forklaret, at nogle elever var smittet med noget udefinerbart, som gav opkast, diarre og hovedpine, siger han til DR.

- Jeg var på vej ned på skolen, men jeg nåede ikke helt derned, før jeg så mailen, siger han.

Ifølge Rasmus Trøst Simonsen har de studerende fået at vide, at mistanken går på, at der er tale om Roskildesyge.

En af de ramte er Rasmus Trøst Simonsens kæreste, der også læser på Designskolen.

Lige da beskeden kom om, at skolen var under 'lockdown', blev Rasmus Trøst Simonsen en anelse bekymret.

- Først blev jeg lidt chokeret og tænkte, det måtte være en ret stor ting, men efter at have tænkt over det, går jeg ud fra, at det bare er en sikkerhedsforanstaltning, for at det ikke skal blive værre, siger han.